ครม.ไฟเขียวลดหย่อนภาษีโรงเรือน-ที่ดิน 5 ปีแรกในสนามบินสุวรรณภูมิให้ THAI
ครม.ไฟเขียวลดหย่อนภาษีโรงเรือน-ที่ดิน 5 ปีแรกในสนามบินสุวรรณภูมิให้ THAI
5 ม.ค. 2559

พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติอนุมัติตามที่กระทรวงการคลังเสนอ ในเรื่องการลดหย่อนค่ารายปีภาษีโรงเรือนและที่ดินให้ท่าอากาศยานสุวรรณภูมิ ของ บริษัท การบินไทย จำกัด (มหาชน) หรือ THAI
โดยคณะรัฐมนตรีมีมติอนุมัติตามที่กระทรวงการคลัง (กค.) เสนอ ดังนี้
1. อนุมัติให้การลดหย่อนค่ารายปีภาษีโรงเรือนและที่ดินของท่าอากาศยานสุวรรณภูมิในช่วงระยะเวลา 5 ปีแรกของการเปิดดำเนินการของท่าอากาศยานสุวรรณภูมิ ปีภาษี พ.ศ.2550 – 2554 เป็นไปตามกรอบบันทึกข้อตกลง เรื่อง การเสียภาษีของท่าอากาศยานสุวรรณภูมิให้แก่องค์กรปกครองส่วนท้องถิ่น (อปท.) เมื่อวันที่ 30 สิงหาคม 2557 ที่ตกลงให้ บริษัท ท่าอากาศยานไทย จำกัด (มหาชน) หรือ AOT เสียภาษีโรงเรือนและที่ดินให้แก่ อปท.เหมาจ่ายปีละ 30 ล้านบาท โดยอาศัยอำนาจตามนัยมาตรา 31 วรรคสาม แห่งพระราชบัญญัติภาษีโรงเรือนและที่ดิน พ.ศ.2475 ที่แก้ไขเพิ่มเติมโดยพระราชบัญญัติภาษีโรงเรือนและที่ดิน (ฉบับที่ 4) พ.ศ.2534
2. อนุมัติลดหย่อนรายปีภาษีโรงเรือนและที่ดินในท่าอากาศยานสุวรรณภูมิของ บมจ.การบินไทย(THAI) ปีภาษี พ.ศ.2550 – 2551 ตามที่กระทรวงคมนาคม (คค.) เสนอ คิดเป็นค่ารายปีจำนวนเงิน 105,182,267.44 บาท (คำนวณจากค่าภาษีโรงเรือนและที่ดินจำนวน 13,147,783.43 บาท) โดยอาศัยอำนาจตามนัยมาตรา 31 วรรคสาม แห่งพระราชบัญญัติภาษีโรงเรือนและที่ดิน พ.ศ. 2475 ที่แก้ไขเพิ่มเติมโดยพระราชบัญญัติภาษีโรงเรือนและที่ดิน (ฉบับที่ 4) พ.ศ.2534
3. ให้การประเมินภาษีโรงเรือนและที่ดินสำหรับอาคารทั้ง 5 กิจกรรมของ THAI ตั้งแต่ปีภาษี พ.ศ.2555 เป็นต้นไป เป็นไปตามที่ข้อกฎหมายว่าด้วยภาษีโรงเรือนและที่ดินกำหนด
 